不浮弟攝興國守書趣其歸
作者：高斯得
朝代：宋

paragraphs: 自君攝富川，政聲達王畿。
鄉邦大夫士，相率聯書馳。
欲控江州督，版授俾真爲。
羣來質於予，予則力止之。
父兄本公論，彼反疑爲私。
諸公悵然去，未免方輪嗤。
日者召書來，自言攝承朞。
駑馬戀短豆，或者能無譏。
累牘上尚書，願趣新侯來。
白頭分趨幕，不敢求旌麾。
開書喜見面，與我同肝脾。
高安別未久，德進兄嗟咨。
我今亦復然，坡潁真吾師。
雖無逍遥堂，遲君同賦詩。
已掃安樂窩，扁舟早來歸。